รายงานคณะกรรมการตรวจสอบต่อผู้ถือหุ้น

เรียน ท่านผู้ถือหุ้น บริษัท บิวเดอสมาร์ท จำกัด (มหาชน)

คณะกรรมการตรวจสอบ บริษัท บิวเดอสมาร์ท จำกัด (มหาชน) (“บริษัท”)
ประกอบด้วยกรรมการอิสระจำนวน 3 ท่าน ซึ่งได้รับการแต่งตั้งจากที่ประชุมสามัญผู้ถือหุ้น
มีวาระการดำรงตำแหน่งคราวละ 3 ปี
กรรมการตรวจสอบทุกท่านมีคุณสมบัติครบถ้วนตามหน้าที่และความรับผิดชอบที่ได้กำหนดไว้
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบทั้งของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย

ในรอบปี 2563 คณะกรรมการตรวจสอบได้มีการประชุมรวม 4 ครั้ง ทั้งนี้
มีรายละเอียดการเข้าร่วมประชุมของคณะกรรมการตรวจสอบแต่ละท่าน ดังนี้

  ----------------------- ------------------------- ---------------------
  นายมาร์ค เดวิด เรมีแจน     ประธานกรรมการตรวจสอบ      เข้าร่วมประชุม 4 / 4 ครั้ง

  นางสาวฐิติยา วงศ์จิรชัย      กรรมการตรวจสอบ            เข้าร่วมประชุม 4 / 4 ครั้ง

  นายออเสน การบริสุทธิ์       กรรมการตรวจสอบ            เข้าร่วมประชุม 4 / 4 ครั้ง
  ----------------------- ------------------------- ---------------------

คณะกรรมการตรวจสอบได้เชิญผู้บริหารระดับสูง และผู้เกี่ยวข้อง ร่วมประชุมตามวาระต่างๆ
เพื่อสอบถามข้อมูลในประเด็นต่างๆที่เกี่ยวข้องเพื่อให้การตรวจสอบและการสอบทานมีประสิทธิผลและประสิทธิภาพเพิ่มขึ้น

สรุปสาระสำคัญในการปฏิบัติหน้าที่ระหว่างปี 2563 และความเห็นของคณะกรรมการ ดังนี้

1.  สอบทานความถูกต้องของรายงานทางการเงินและความเพียงพอของการเปิดเผยข้อมูลของบริษัท

คณะกรรมการตรวจสอบได้สอบทานข้อมูลที่สำคัญของรายงานทางการเงินทั้งรายไตรมาสและประจำปี2563
สิ้นสุด ณ วันที่ 31 ธันวาคม 2563 ของบริษัท และบริษัทย่อย
สอบทานประเด็นสำคัญที่เกี่ยวกับนโยบายการบัญชี รวมถึงสอบทานรายการระหว่างกัน
และรายการที่เกี่ยวโยงกันหรือรายการที่อาจมีความขัดแย้งทางผลประโยชน์

การสอบทานได้สอบถามผู้สอบบัญชีในเรื่องความถูกต้อง ความครบถ้วนของงบการเงิน
การปรับปรุงรายการบัญชีที่สําคัญ การประมาณการทางบัญชีซึ่งมีผลกระทบต่องบการเงิน
ความเพียงพอและความเหมาะสมของวิธีการบันทึกบัญชี ขอบเขตการตรวจสอบ
การเปิดเผยข้อมูลอย่างถูกต้องครบถ้วน เพียงพอ และความมีอิสระของผู้สอบบัญชี
เพื่อให้มั่นใจว่าการจัดทํางบการเงินเป็นไปตามข้อกำหนดของกฎหมายและมาตรฐานบัญชีตามหลักการบัญชีที่รับรองทั่วไป
มีความเชื่อถือได้ ทันเวลารวมทั้งมีการเปิดเผยข้อมูลอย่างเพียงพอ
เพื่อเป็นประโยชน์ต่อผู้ใช้งบการเงิน

ในการพิจารณาได้เชิญผู้บริหารสูงสุดฝ่ายบัญชีและเข้าร่วมประชุมเพื่อชี้แจงในประเด็นต่างๆ
ก่อนให้ความเห็นชอบและนำเสนอต่อคณะกรรมการบริษัทเพื่อพิจารณาอนุมัติ

คณะกรรมการตรวจสอบมีความเห็นสอดคล้องกับผู้สอบบัญชีว่า
บริษัทมีกระบวนการจัดทำรายงานทางการเงินมีการควบคุมภายในที่เพียงพอ
และสามารถเชื่อมั่นได้ว่า บริษัทได้จัดทำรายงานทางการเงินขึ้นตามหลักการบัญชีที่รับรองทั่วไป
ได้แสดงฐานะทางการเงินและผลการดำเนินงานของบริษัทอย่างถูกต้องตามควรในสาระสำคัญ
มีการเปิดเผยข้อมูลอย่างเพียงพอ ทันต่อเวลา และเป็นประโยชน์ต่อผู้ถือหุ้น นักลงทุน
และผู้ใช้งบการเงิน

2.  สอบทานระบบการควบคุมภายใน

คณะกรรมการตรวจสอบได้สอบทานความเพียงพอของระบบการควบคุมภายใน และได้ให้ความเห็นว่า
ระบบการควบคุมภายในของบริษัทมีประสิทธิภาพเพียงพอในการดำเนินธุรกิจ
โดยไม่พบประเด็นที่เป็นสาระสำคัญอันอาจจะกระทบต่อการดำเนินกิจการของบริษัท

3.  สอบทานการปฏิบัติตามกฎหมาย

คณะกรรมการตรวจสอบได้สอบทานและกำกับดูแลให้บริษัทและบริษัทย่อยปฏิบัติตามกฎระเบียบ
นโยบาย และดำเนินกิจการต่างๆ อย่างถูกต้องตามกฎหมายว่าด้วยหลักทรัพย์และตลาดหลักทรัพย์
ข้อกำหนดของคณะกรรมการกำกับหลักทรัพย์และตลาดหลักทรัพย์ ตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัท

คณะกรรมการตรวจสอบไม่พบข้อบ่งชี้ที่ทำให้เชื่อว่า มีข้อบกพร่องเกี่ยวกับการไม่ปฏิบัติตาม และ/หรือ
การปฏิบัติที่ขัดแย้งกับข้อกำหนด ระเบียบและกฎหมายที่เกี่ยวข้อง

4.  พิจารณาคัดเลือก เสนอแต่งตั้ง บุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
    เสนอค่าตอบแทน และเลิกจ้างบุคคลดังกล่าว

คณะกรรมการตรวจสอบได้พิจารณาคัดเลือกผู้สอบบัญชี โดยพิจารณาถึงความเป็นอิสระของผู้สอบบัญชี
คุณภาพของผลงานการตรวจสอบที่ผ่านมา ทักษะ ความรู้ความสามารถและประสบการณ์ของผู้สอบบัญชี
รวมถึงความเหมาะสมของค่าสอบบัญชี

คณะกรรมการตรวจสอบ มีมติเสนอรายชื่อผู้สอบบัญชี(ตามรายนามด้านล่าง) จาก บริษัท เอเอ็นเอส
ออดิท จำกัดต่อที่ประชุมคณะกรรมการและที่ประชุมผู้ถือหุ้น เพื่อเป็นผู้สอบบัญชีของบริษัท ประจำปี
2564 และได้เจรจาขอลดค่าตอบแทนการสอบบัญชีประจำปี 2564
ให้สอดคล้องกับโครงสร้างรายได้ของกลุ่มบริษัท โดยค่าสอบบัญชีประจำปี 2564
เป็นจำนวนเงินไม่เกิน 2,300,000บาท (สองล้านสามแสนบาท) ลดลง 6.5% จากปีก่อนหน้า
ซึ่งมีค่าตอบแทนการสอบบัญชีเป็นจำนวนเงินทั้งสิ้นไม่เกิน 2,460,000บาท

รายชื่อผู้สอบบัญชีที่จะเสนอให้เป็นผู้สอบบัญชีบริษัท ประจำปี 2564 ดังนี้

  -------------------------- -------------------- ------------------------------ -------------
  รายชื่อผู้สอบบัญชี               ผู้สอบบัญชีรับอนุญาตเลขที่   จำนวนปีที่เป็นผู้สอบบัญชีให้บริษัทในรอบ 7 
                                                  ปีที่ผ่านมา                        

  นางสาวปณิตา โชติแสงมณีกุล      9575                 2 ปี : ปี 2562, 2563             และ / หรือ

  นายเสถียร วงศ์สนันท์           3495                 -                              และ / หรือ

  นายอธิพงศ์ อธิพงศ์สกุล          3500                 -                              และ / หรือ

  นายวิชัย รุจิตานนท์             4054                 -                              และ / หรือ

  นางสาวกุลธิดา ภาสุรกุล         5946                 -                               
  -------------------------- -------------------- ------------------------------ -------------

5.  เข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมใน ปี 2563 จำนวน 1 ครั้ง
    ซึ่งประธานกรรมการตรวจสอบได้รายงานสาระสำคัญที่ได้พูดคุยต่อคณะกรรมการเพื่อให้รับทราบและนำมาพิจารณาต่อไป

6.  สอบทานและให้ความเห็นต่อรายการระหว่างกัน
    หรือรายการที่อาจมีความขัดแย้งทางผลประโยชน์ รวมถึงประเด็นการเปิดเผยข้อมูล

คณะกรรมการตรวจสอบมีการสอบทานความเหมาะสมเกี่ยวกับวิธีปฏิบัติในการเข้าทำรายการที่เกี่ยวโยงกันหรือรายการที่อาจมีความขัดแย้งทางผลประโยชน์ที่เกิดขึ้นในระหว่างปี
โดยบรรจุเข้าเป็นวาระในการประชุม
และได้มีการทบทวนการเปิดเผยข้อมูลที่เกี่ยวข้องเพื่อให้ถูกต้องและครบถ้วน
เป็นไปตามกฎหมายและข้อกำหนดของคณะกรรมการกำกับหลักทรัพย์และตลาดหลักทรัพย์แห่งประเทศไทย

7.  คณะกรรมการฯได้จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัทเป็นประจำทุกปี

8.  คณะกรรมการตรวจสอบได้สอบทานความเสี่ยงในการดำเนินงานของกลุ่มบริษัท
    และได้นำเสนอต่อที่ประชุมคณะกรรมการเพื่อพิจารณาและหาแนวทางในการป้องกันความเสี่ยงที่จะเกิดขึ้น

ทั้งนี้ คณะกรรมการตรวจสอบได้ปฏิบัติหน้าที่ตามขอบเขตหน้าที่ความรับผิดชอบอย่างครบถ้วน
ด้วยความรอบคอบและมีความเป็นอิสระ เพื่อประโยชน์สูงสุดของบริษัทฯ

  (ในนามของคณะกรรมการตรวจสอบ)

นายมาร์ค เดวิด เรมีแจน

  ประธานกรรมการตรวจสอบ